La Llei orgànica 1/1990, de 3 d'octubre, d'ordenació general del sistema educatiu, determina l'estreta relació que ha d'existir entre el món educatiu i l'empresarial, en la línia de garantir la formació teoricopràctica que ha de rebre l'alumnat.
En aquest sentit, l'article 56.2 estableix que la formació permanent constitueix un dret i un deure del professorat i una responsabilitat de les administracions educatives i dels mateixos centres i concreta que el professorat de formació professional haurà de realitzar periòdicament activitats d'actualització científica, didàctica i professional a les empreses.
El Decret 332/1994, de 4 de novembre, pel qual s'estableix l'ordenació general dels ensenyaments de formació professional específica a Catalunya, atorga als centres docents un paper força actiu i fixa que els correspon d'establir les programacions d'acord amb l'entorn socioeconòmic, i que, d'altra banda, han de col·laborar amb els centres de treball.
El Decret 200/2000, de 13 de juny, sobre mobilitat del professorat de formació professional, preveu en el capítol 3 un pla de formació específica per al professorat de formació professional que inclou la formació a l'empresa amb la finalitat de permetre el contacte directe del professorat amb les empreses per conèixer alguns processos productius o de prestació de serveis i les exigències professionals de l'entorn al qual s'haurà d'incorporar el seu alumnat.
Així mateix, estableix que la formació es regularà mitjançant convocatòria pública, d'acord amb un pla de cinc anys de durada.
El pla de formació permanent del Departament d'Ensenyament es fa ressò de la necessitat que el professorat de formació professional conegui el món de l'empresa, tenint en compte els avenços tecnològics i la necessitat de facilitar a l'alumnat de la formació professional específica una formació que el capaciti per accedir a un món laboral cada cop més exigent, especialitzat i complex.
En conseqüència, a proposta de la Direcció General de Formació Professional, d'acord amb el dictamen del Consell Escolar de Catalunya, efectuat el tràmit sindical, i d'acord amb el dictamen de la Comissió Jurídica Assessora,
Aquesta Ordre té per objecte regular les estades del professorat de formació professional a empreses i institucions com una modalitat de formació inclosa en el pla de formació permanent del Departament d'Ensenyament per tal d'actualitzar els coneixements del professorat en aspectes de la seva especialitat i afavorir l'actualització teoricopràctica en l'aplicació de les noves tecnologies presents en el desenvolupament de les noves professions, apropar el professorat als canvis tecnològics i organitzatius vinculats amb els recursos humans que es produeixen constantment a les empreses i exercitar la capacitat de conèixer i contextualitzar els problemes tècnics específics de l'empresa, en contacte directe amb la realitat empresarial d'avui.
Les estades de formació del professorat regulades per aquesta Ordre són de dos tipus:
a) Estades de formació de tipus A, que són les que es realitzen en períodes i horaris fora de l'horari lectiu del professorat.
b) Estades de formació de tipus B, que són les que es realitzen en períodes i horaris coincidents totalment o parcialment amb l'horari lectiu del professorat i comporten el nomenament d'un/a substitut/a pel mateix període de l'estada.
L'inici de l'estada estarà condicionat al nomenament i presa de possessió del substitut/a.
Les estades de formació es portaran a terme en el període anual comprès entre l'1 de setembre d'un any i el 31 d'agost següent, tot adequant l'horari i el calendari de cada estada a les característiques organitzatives de cadascuna de les empreses.
El nombre total d'estades de formació serà de 300 per any.
D'aquestes, el Departament d'Ensenyament en convocarà cada any com a mínim un terç del tipus B.
La durada de les estades del tipus A no tenen cap limitació temporal; la durada de les estades del tipus B oscil·larà entre dues i quatre setmanes.
Les sol·licituds del professorat per realitzar estades de formació a empreses i institucions les haurà de formalitzar el director/a del centre docent, segons els models normalitzats, que són a la seva disposició a la seu central del Departament d'Ensenyament i a les delegacions territorials, així com a l'adreça electrònica http://www.xtec.es/sgfp/fp.
Les sol·licituds s'adreçaran al/a la directora/a general de Formació Professional i es poden presentar a la seu central del Departament d'Ensenyament, a les delegacions territorials o a qualsevol dels llocs que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, amb la documentació acreditativa del compliment dels requisits que es fixen a l'article 7 d'aquesta Ordre.
Cal adjuntar a la sol·licitud, a més, el projecte d'actualització teoricopràctic elaborat per la persona interessada, amb el vistiplau de l'empresa o institució on es realitzaran les activitats tecnicopràctiques objecte de l'estada de formació, en què constin les dades següents:
1) Dades personals de la persona sol·licitant.
2) Dades professionals de la persona sol·licitant, amb indicació de la família professional que imparteix, el cicle formatiu, els crèdits i el centre docent.
3) Dades de l'empresa o institució on s'ha de realitzar l'estada, sector d'activitat i dades del tutor/a.
4) Contingut de l'estada formativa, en un màxim de cinc fulls, amb el detall dels objectius a assolir, continguts, planificació i temporalització (durada, calendari i horari).
El termini de presentació de sol·licituds per a les estades de formació de tipus A serà des del dia 1 de setembre de l'any en curs fins al 15 de juny de l'any següent.
Per a les estades de tipus B es fixarà per a cada any a la convocatòria corresponent.
Les empreses o institucions per a la realització de les estades de formació podran ser proposades pel mateix professorat, pel centre docent o pel Departament d'Ensenyament, i hauran de tenir relació directa amb els cicles formatius que s'imparteixen en el centre.
El Departament d'Ensenyament impulsarà els contactes del centre i del professorat amb les empreses o institucions per a la realització de les estades.
7.1 Podran realitzar estades de formació del tipus A el professorat funcionari de carrera o interí dels cossos de professors d'ensenyament secundari i de professors tècnics de formació professional dels centres docents públics dependents del Departament d'Ensenyament, el professorat dels centres docents públics dels ens locals i el professorat dels centres docents privats sostinguts amb fons públics, sempre que compleixin els requisits generals següents:
a) Prestar serveis durant el curs en qüestió en els centres docents esmentats i estar impartint cicles formatius de formació professional durant el curs vigent.
S'acreditarà mitjançant el full de serveis o un certificat de la direcció del centre o centres on la persona sol·licitant hagi exercit.
b) No tenir cap vincle laboral amb el sector a què pertany l'empresa o institució en la qual es faci l'estada.
Es justificarà mitjançant una declaració de la persona sol·licitant.
c) Acreditar mitjançant un certificat de la direcció del centre on presta serveis que l'estada de formació proposada està relacionada amb la formació que imparteix el centre.
7.2 Podrà realitzar estades de formació del tipus B el professorat funcionari de carrera dels cossos de professors d'ensenyament secundari i de professors tècnics de formació professional dels centres docents públics dependents del Departament d'Ensenyament que compleixi els requisits generals esmentats a l'article 7.1, i els requisits específics següents:
a) Obtenir un mínim de 5 punts en el projecte teoricopràctic al qual es fa referència a l'apartat 1 de l'annex 1 d'aquesta Ordre.
b) Obtenir un mínim de 4 punts en l'apartat 2.a) de l'annex 1 d'aquesta Ordre.
A més, haurà de disposar d'autorització de la direcció del centre docent on presta serveis per realitzar l'estada de formació.
Situació del professorat durant el període de l'estada de formació
L'estada de formació no modifica la condició de servei actiu del professorat dels centres docents públics dependents del Departament d'Ensenyament, que continua subjecte als deures i les responsabilitats pròpies de la seva situació.
Les retribucions que es percebran durant el període de l'estada seran les mateixes que corresponguin al professor/a que en gaudeixi.
Mentre duri l'estada formativa del professorat, aquest no tindrà vinculació o relació laboral amb l'empresa o institució d'acollida, ni podrà ocupar un lloc de treball dins del seu quadre de personal, per la qual cosa queda exclòs de la legislació laboral.
El seguiment de les estades de formació del professorat a empreses i institucions es realitzarà des de la Direcció General de Formació Professional.
Al finalitzar l'estada formativa, el/la professor/a presentarà davant la Direcció General de Formació Professional la documentació següent:
Una memòria de l'estada, redactada d'acord amb les orientacions que es detallen a l'annex 2 d'aquesta Ordre, en el termini d'un mes a comptar des de l'endemà de l'acabament de l'estada.
Un certificat emès per l'empresa o institució que contingui les dades següents:
a) Dades del professor/a que ha fet l'estada: DNI, nom i cognoms.
b) Dades de l'estada de formació: nom de l'empresa o institució, població on s'hagi dut a terme, dates d'inici i final, nombre d'hores de durada total de l'estada i valoració d'aquesta.
c) Lloc i data d'emissió del certificat.
d) Signatura de la persona responsable i segell de l'empresa o institució.
La Direcció General de Formació Professional avaluarà les estades de formació tenint com a base la documentació assenyalada a l'article anterior i validarà, si escau, el certificat de l'empresa o institució.
Aquesta validació tindrà els efectes de reconeixement de l'estada per part del Departament d'Ensenyament.
En els procediments de provisió de llocs de treball de la formació professional es valorarà la formació específica realitzada.
Comissió de selecció i valoració
La selecció i la valoració dels mèrits per a les estades del tipus B la farà una comissió constituïda a aquest efecte, formada pels membres següents:
a) El/la subdirector/a general de Planificació i Organització de la Formació Professional o la persona en qui delegui.
b) El/la cap del Servei de Relacions Escola-Empresa o la persona en qui delegui.
c) Dos funcionaris/àries docents de l'Àrea de formació del professorat de Formació Professional.
Els membres d'aquesta comissió estaran afectats per les causes d'abstenció i recusació previstes als articles 28 i 29 de la Llei 30/1992, de 26 de novembre, de règim jurídic de les administracions públiques i dels procediment administratiu comú, modificada per la Llei 4/1999, de 13 de gener.
Es faculten el/la subdirector/a general de Planificació i Organització de la Formació Professional per resoldre les sol·licituds de les estades de formació del tipus A i el/la directora/a general de Formació Professional per resoldre les sol·licituds de les estades de formació del tipus B.
Barem de mèrits i de la documentació que hauran de presentar les persones candidates a realitzar estades del tipus B
Un mateix mèrit no pot ser puntuat en més d'un apartat dels que s'estableixen en aquest annex.
Per l'interès que ofereix l'estada per a la millora de la qualitat dels ensenyaments professionals, fins a un màxim de 10 punts.
a) Per cada any com a funcionari/ària de carrera, en pràctiques o interí dels cossos de professors d'ensenyament secundari i de professors tècnics de formació professional de centres docents públics del Departament d'Ensenyament, 1 punt per cada any complet, fins un màxim de 10 punts.
Documentació justificativa: full de serveis o certificats de les direccions dels centres on el/la sol·licitant hagi exercit.
b) Per tenir adquirida la condició de catedràtic/a, 3 punts.
Documentació justificativa: fotocòpia compulsada del títol administratiu o credencial, o fotocòpia del butlletí o diari oficial on consti o se li reconegui la condició de catedràtic/a.
—3 Activitats de formació permanent
Per activitats de formació i perfeccionament en matèria educativa relacionades amb la seva especialitat, inclosa la impartició de cursos, convocades per les administracions públiques amb plenes competències educatives o per les universitats, o altres activitats incloses en el pla de formació permanent o reconegudes pel Departament d'Ensenyament.
Per cada 10 hores de curs s'assignaran 0,10 punts, fins a un màxim de 5 punts.
Quan els cursos, en lloc d'hores, estiguin expressats en crèdits, s'entendrà que cada crèdit equival a 10 hores.
Per la participació en programes educatius o activitats docents de caràcter experimental i en activitats de gestió o administració de centres.
Per cada any, 1 punt, fins a un màxim de 3 punts.
Titulacions universitàries diferents de les al·legades per accedir a l'especialitat corresponent:
Per la segona i la resta de diplomatures, enginyeries tècniques, arquitectures tècniques o altres títols declarats legalment equivalents, i pels estudis corresponents al primer cicle d'una llicenciatura, arquitectura o enginyeria, 2 punts.
Pels estudis corresponents al segon cicle d'una llicenciatura, arquitectura o enginyeria o altres títols declarats legalment equivalents, 2,5 punts.
Documentació justificativa: certificació acadèmica o còpia compulsada del títol o títols al·legats.
Orientacions per a l'elaboració de la memòria de l'estada de formació del professorat en empreses o institucions.
—1 Dades personals de la persona sol·licitant:
—2 Dades de l'empresa o institució on s'ha de realitzar l'estada:
Adreça de l'empresa o institució.
—3 Característiques de l'estada:
Curs escolar durant el qual se sol·licita l'estada.
—4 Desenvolupament de l'estada:
Coneixements tecnològics adquirits.
Relació de les tasques realitzades amb els continguts de l'àrea tecnologicopractica que ha motivat l'estada.
Estructura dels equips de treball.
Integració en l'equip de treball.
Llocs de pràctiques detectats a l' empresa o institució.